bluuebunny/crossref_metadata_2025 huggingface dataset:
Ανάπτυξη κινήτρων, γνωστικών και μεταγνωστικών διεργασιών
Authors: Ντούση Ιουλία
Published: August 2021

Η παρούσα διαχρονική έρευνα εστιάστηκε στην προσχολική και πρώτη σχολική ηλικία (περίοδος φοίτησης των παιδιών στο νηπιαγωγείο και στην Α΄ Δημοτικού) και αποσκοπούσε (α) στην καταγραφή της αναπτυξιακής πορείας των γνωστικών και των μεταγνωστικών διεργασιών καθώς και των κινήτρων των μικρών παιδιών, (β) στον εντοπισμό ατομικών διαφορών όσον αφορά το αρχικό επίπεδο αλλά και το ρυθμό ανάπτυξης των διεργασιών αυτών κατά τη διάρκεια της υπό εξέταση περιόδου και (γ) στη διερεύνηση σε ένα ενιαίο πλαίσιο της δυναμικής της ανάπτυξης της γνωστικής και της μεταγνωστικής επίδοσης κατά την πρώιμη αυτή αναπτυξιακή περίοδο. Στην έρευνα συμμετείχαν 127 παιδιά που μόλις είχαν ξεκινήσει τη φοίτησή τους στο νηπιαγωγείο, τα οποία εξετάστηκαν τρεις φορές ατομικά κάθε 6 μήνες σε μια σειρά μετρήσεων γνωστικού και μεταγνωστικού τύπου (έργα λογικής σκέψης και μαθηματικά έργα σχολικού τύπου), καθώς και σε τρεις μεταβλητές κινήτρου (αντιλαμβανόμενη γνωστική ικανότητα, πεποιθήσεις αυτο-αποτελεσματικότητας σε σχέση με τα μαθηματικά/αριθμούς και ενδιαφέρον για τις αριθμητικές δραστηριότητες). Για την ανάλυση των δεδομένων της έρευνας με στόχο τον έλεγχο των υποθέσεων χρησιμοποιήθηκαν αναλύσεις διακύμανσης και η ανάλυση της λανθάνουσας καμπύλης της ανάπτυξης (δομικές αναλύσεις). Από τα αποτελέσματα προέκυψαν ενδιαφέροντα αναπτυξιακά ευρήματα με κυριότερα τα παρακάτω: (α) Όταν τα παιδιά ξεκινούσαν τη φοίτησή τους στο νηπιαγωγείο, παρατηρήθηκαν σημαντικές ατομικές διαφορές όσον αφορά όλες τις υπό εξέταση γνωστικές και μεταγνωστικές μεταβλητές, ενώ δεν παρατηρήθηκαν ατομικές διαφορές μεταξύ των παιδιών ως προς τις υπό εξέταση μεταβλητές κινήτρου. (β) Με την πρόοδο της ηλικίας, οι γνωστικές και οι μεταγνωστικές επιδόσεις των παιδιών τόσο στα έργα λογικής σκέψης όσο και στα μαθηματικά βελτιώθηκαν σημαντικά, καταγράφηκαν ωστόσο σημαντικές ατομικές διαφορές στο ρυθμό της ανάπτυξης ως προς γνωστικές και μεταγνωστικές μεταβλητές, κυρίως σε σχέση με τα μαθηματικά (ειδική ικανότητα). (γ) Οι αυτο-αξιολογήσεις των παιδιών, οι οποίες εξετάστηκαν ως μεταβλητές κινήτρου, ήταν πολύ θετικές από την αρχή και παρέμειναν σε υψηλό επίπεδο καθ’ όλη τη διάρκεια εξέτασης. (δ) Η ανάπτυξη όλων των υπό εξέταση γνωστικών και μεταγνωστικών μεταβλητών δεν ακολούθησε το ίδιο πρότυπο, τουλάχιστον ως προς τη συμβολή του αρχικού επιπέδου στο ρυθμό ανάπτυξης της κάθε μεταβλητής. (ε) Το αρχικό επίπεδο της γνωστικής επίδοσης βρέθηκε ότι ερμηνεύει σε σημαντικό βαθμό τις ατομικές διαφορές μεταξύ των παιδιών ως προς την αντίστοιχη μεταγνωστική τους επίδοση στην αρχή του νηπιαγωγείου. (στ) Ως προς το ρυθμό της μεταγνωστικής ανάπτυξης, βρέθηκε ότι είναι η βελτίωση της γνωστικής επίδοσης και όχι το αρχικό της επίπεδο που εξηγεί τη βελτίωση σε μεταγνωστικό επίπεδο με την πρόοδο της ηλικίας. Τα ευρήματα της έρευνας συζητώνται σε σχέση με σχετικά ευρήματα της διεθνούς βιβλιογραφίας αλλά και σύγχρονα θεωρητικά ζητήματα για τη φύση και την ανάπτυξη των υπό εξέταση μεταβλητών.
Η επίδραση του stress στην έκφραση των υποδοχέων του CRH και τα επίπεδά του σε ασθενείς με σύνδρομο ατοπικού εκζέματος / δερματίτιδος, χρόνιας κνίδωσης και ψωρίασης
Authors: Βασιάδη Μαγδαληνή
Published: August 2021

The goal of this study is to investigate mast cells role in inflammatory skin disorders that worsen by stress, like atopic dermatitis, chronic urticaria kai psoriasis. Specifically, human samples are used to analyze the expression and the effect of corticotropin releasing hormone (CRH) and its receptors on the stimulation of skin mast cells and the vascular permeability increase. The hypothesis is that in these diseases acute stress causes CRH release systematically or topically on the skin, which either alone or in combination with substance P (SP) or neurotensin (NT) release, causes mast cells activation, leading to vascular permeability increase and neurogenic inflammation.The hypothesis above is built on important preliminary results that our team has published in the past. CRH receptors expression was studied human skin biopsies from patients with atopic dermatitis, chronic urticaria and psoriasis, using quantitative Real Time-PCR (qRT-PCR), while CRH, NT and VEGF serum levels were measured using ELISA or milliplex technology. Finally, State-Trait Anxiety Inventory questionnaire (STAI) was used to draw correlations between findings and stress levels.Data show statistically significant serum CRH increase in atopic dermatitis and psoriasis, while there is a statistically significant decrease in corticotrophin releasing hormone receptor 1 (CRHR-R1) in lesion skin of the same patients. Statistical analysis of a small group of patients, which filled in STAI, showed correlation between stress level and serum CRH levels. Moreover, serum NT and VEGF levels were statistically significant higher. A possible explanation would be acute stress to cause serum CRH level increase, subsequent CRH-R1 down-regulation topically in the skin, following by synergistic action of CRH and NT to cause vascular permeability increase.
Ποσοτικοποίηση των στελεχών του ιού της ηπατίτιδας Β (HBV) με τις μεταλλαγές που προσδίδουν αντοχή στην αντιϊκή θεραπεία
Authors: Ντζιώρα Φωτεινή
Published: August 2021

ΕΙΣΑΓΩΓΗ: Η ανάπτυξη αντοχής στην αντιϊκή θεραπεία έχει σχετισθεί με την εμφάνιση μεταλλαγών και αποτελεί ένα βασικό πρόβλημα στην αντιμετώπιση της λοίμωξης του ιού της ηπατίτιδας Β (HBV). Οι συμβατικές μέθοδοι αδυνατούν να ανιχνεύσουν ιϊκούς υποπληθυσμούς με τις μεταλλαγές αντοχής αν αντιπροσωπεύουν λιγότερο από το 20% του συνολικού πληθυσμού του ιού στο υπό εξέταση δείγμα. ΣΚΟΠΟΣ: Η δημιουργία μιας μεθόδου για την ποσοτικοποίηση των ιϊκών υποπληθυσμών του HBV με τις κυριότερες μεταλλαγές που προσδίδουν αντοχή στην αντιϊκή θεραπεία (V173L, L180M, A181V, T184A, M204I/V και N236T).ΥΛΙΚΟ-ΜΕΘΟΔΟΣ: Η μεθοδολογία του συστήματος αναστολής της γονιδιακής επέκτασης του μεταλλαγμένου τύπου με PCR πραγματικού χρόνου (amplification refractory mutation system, ARMS RT-PCR) συνδυάστηκε με την τεχνολογία του μοριακού φάρου (molecular beacon) χρησιμοποιώντας το σύστημα του LightCycler®. ΑΠΟΤΕΛΕΣΜΑΤΑ: Η μέθοδος ARMS rt-PCR με μοριακό φάρο έχει ευαισθησία 10 αντιγράφων ανά αντίδραση και αναλυτική ευαισθησία 95% για το μεταλλαγμένο τύπο και 100% για το φυσικό τύπο. Η διακριτική ικανότητα της μεθόδου είναι 0.01%-0.25%. Ιϊκοί υποπληθυσμοί με τις μεταλλαγές αντοχής του HBV V173L, L180M, A181V, T184A, M204I και N236T βρέθηκαν σε υψηλή συχνότητα (38/60, 63.3%), σε δείγματα ασθενών με ηπατίτιδα Β, που δεν είχαν λάβει ποτέ θεραπεία με νουκλεοσ(τ)ιδικά ανάλογα. Σε 41 δείγματα ασθενών με HBV λοίμωξη, που είχαν λάβει θεραπεία, εκτός από τις μεταλλαγές αντοχής με επικρατούντα ιϊκό υποπληθυσμό, ανιχνεύθηκαν και ιϊκοί υποπληθυσμοί με μικρότερους λόγους, που πιθανόν να είχαν συμβάλλει στη συνολική εκδήλωση αντοχής για τον κάθε ασθενή.ΣΥΜΠΕΡΑΣΜΑΤΑ: Η μέθοδος ΑRMS rt-PCR με μοριακό φάρο παρουσιάζει συγκρίσιμη ευαισθησία, πιστότητα και διακριτική ικανότητα με άλλες εξαιρετικά ευαίσθητες μοριακές μεθόδους, όπως είναι το ultra-deep sequencing, αλλά πλεονεκτεί σε θέματα κόστους για την ανίχνευση των ιϊκών υποπληθυσμών του ιού της ηπατίτιδας Β με τις κυριότερες μεταλλαγές αντοχής.
Martingale - ισοδύναμες κατανομές πιθανότητας με εφαρμογές στις αρχές υπολογισμού ασφαλίστρου
Authors: Λυμπερόπουλος Δημήτριος
Published: August 2021

Μια θετική απάντηση στο πρόβλημα του χαρακτηρισμού των martingale-ισοδύναμων σύνθετων μεμειγμένων διαδικασιών Poisson καθίσταται εδώ δυνατή, γενικεύοντας ένα ανάλογο αποτέλεσμα των Delbaen & Haezendonk (1989) για σύνθετες διαδικασίες Poisson. Ως επακόλουθο, προκύπτουν εφαρμογές στη θεωρία αρχών υπολογισμού ασφαλίστρου.Για την επίλυση του παραπάνω προβλήματος, θεωρήθηκε αρχικά αναγκαία η μελέτη του δομικού ρόλου των disintegrations στις μεμειγμένες στοχαστικές διαδικασίες, από την οποία προκύπτει η αναγωγή της δεσμευμένης ανεξαρτησίας σε συνήθη (μη δεσμευμένη) για μια ευρεία κλάση στοχαστικών διαδικασιών, μέσω μιας κατάλληλης αλλαγής του μέτρου πιθανότητας. Ένα ανάλογο αποτέλεσμα εξασφαλίζεται για τη δεσμευμένη ισονομία. Ως συνέπεια, εξάγονται κάποιοι χαρακτηρισμοί των μεμειγμένων διαδικασιών Poisson και των μεμειγμένων ανανεωτικών διαδικασιών. Ιδιαιτέρως για τις δεύτερες, κι αφού πρώτα αποδειχθεί μια νέα επέκταση του Θεωρήματος de Finetti για ανταλλάξιμες στοχαστικές διαδικασίες, δίνονται περαιτέρω χαρακτηρισμοί τους μέσω της έννοιας της ανταλλαξιμότητας και διαφόρων τύπων disintegrations.Επίσης παρουσιάζεται μια νέα μέθοδος κατασκευής μεμειγμένων ανανεωτικών διαδικασιών, που περιλαμβάνει ως ειδική περίπτωση εκείνη των μεμειγμένων διαδικασιών Poisson, βάσει της οποίας δίνονται συγκεκριμένα κατασκευαστικά παραδείγματα τέτοιων διαδικασιών και καθίσταται δυνατός ο ακριβής υπολογισμός των αντίστοιχων disintegrations. Τέλος, διερευνώνται εφαρμογές του κεντρικού μας χαρακτηρισμού στις αρχές υπολογισμού ασφαλίστρου και σε άλλα σχετικά χρηματασφαλιστικά προβλήματα.
Γιορτές στο νηπιαγωγείο
Authors: Κιρκινέ Ευαγγελία
Published: August 2021

Το νηπιαγωγείο, ως χώρος που μεσολαβεί ανάμεσα στην οικογένεια και την(τυπική) εκπαίδευση, απευθύνεται στα παιδιά μιας συγκεκριμένης ηλικίας, τηςπροσχολικής. Σύμφωνα με τις κρατούσες απόψεις για την παιδική ηλικία, τα νήπιαδεν μετέχουν του πολιτικού και ιδεολογικού πεδίου, καθώς αυτά είναι αθώα,παιγνιώδη και εγωκεντρικά, περιορισμένα στο στενό κύκλο της οικογένειας. Οιαπόψεις αυτές αντιπροσωπεύονται τόσο στην παιδαγωγική θεωρία των σταδίωνανάπτυξης όσο και στην κοινή θεώρηση της έννοιας του «νηπίου». Αντίθετα, για τηνυπόλοιπη εκπαίδευση υπάρχει η άποψη ότι το σχολείο συνιστά έναν από τουςσημαντικότερους ιδεολογικούς μηχανισμούς του κράτους ο οποίος παίζειπροεξάρχοντα ρόλο στη διαμόρφωση της εθνικής και θρησκευτικής συνείδησης τωνπαιδιών. Στη μελέτη αυτή προσεγγίζεται ο χώρος του νηπιαγωγείου ως ένα πεδίοκοινωνικής και πολιτικής δράσης και ως φορέας εθνικοθρησκευτικής αγωγής. Έτσι, ηπαρούσα έρευνα μελετά το νηπιαγωγείο ως έναν τόπο διαπαιδαγώγησης στις εθνικέςκαι θρησκευτικές αξίες του κράτους και της κοινωνίας, όπου αυτό υπάγεται, και ταπαιδιά ως κοινωνικά δρώντα υποκείμενα κατά τη διαδικασία της πολιτικής τουςκοινωνικοποίησης.Με κύρια εστίαση στις εθνικές και τις θρησκευτικές γιορτές επιχειρήθηκε ναδιερευνηθεί η πραγμάτευση εννοιών, οι οποίες συμμετέχουν στη συγκρότηση τουλόγου περί έθνους σε ένα συγκεκριμένο νηπιαγωγείο, να περιγραφούν οι τρόποι καιοι διαδικασίες της μεταβίβασης των σχετικών αξιών στα παιδιά και το πλαίσιο τηςπαιδαγωγικής σχέσης μέσα στην οποία όλα αυτά συμβαίνουν. Επιπλέον, μελετήθηκεο ρόλος των παιδιών στη διαδικασία της εθνικοθρησκευτικής τους διαπαιδαγώγησης,η ενεργός συμμετοχή τους στη διαμόρφωση της κάθε φορά κοινωνικής συνθήκης καιτων παραγόμενων νοημάτων, η αυτονομία δράσης και σκέψης, ο λόγος αντίστασηςκαι αμφισβήτησης που εκφέρουν. Οι θεωρητικές και μεθοδολογικές επιλογέςεμπίπτουν στην ερμηνευτική παράδοση της εκπαιδευτικής έρευνας, καθώς όλες οισυνιστώσες της πολιτικής κοινωνικοποίησης και της εθνικοθρησκευτικήςδιαπαιδαγώγησης στο νηπιαγωγείο περιγράφονται και αναλύονται μέσα από τοπρίσμα του υποκειμενικού νοήματος των κοινωνικών φαινομένων, τηςπολυδιάστατης ερμηνείας τους, των πολλών και διαφορετικών εμπειριών πουπαράγει η ίδια κοινωνική περίσταση, καθώς και της θεώρησης των γνώσεων και τωννοημάτων ως προϊόν αλληλεπίδρασης των κοινωνικών υποκειμένων.Τα ερευνητικά ευρήματα ανατρέπουν την άποψη ότι ο κόσμος τουνηπιαγωγείου συνιστά μια ουδέτερη περιοχή έξω από την πολιτική σφαίρα. Αντίθετα,παρά την έλλειψη ενός λεπτομερούς αναλυτικού προγράμματος, σε σύγκριση με ταΑΠ των άλλων βαθμίδων της εκπαίδευσης, η πολιτική κοινωνικοποίηση και ηεθνικοθρησκευτική διαπαιδαγώγηση των παιδιών λαμβάνει χώρα. Η διαδικασία αυτήμάλιστα, δεν έχει ασυνέχειες περιοριζόμενη στις εθνικές γιορτές αλλά συνιστά έναχωροχρονικό «συνεχές» το οποίο διαπερνά και διαποτίζει πολλές πτυχές τουπρογράμματος και των καθημερινών πρακτικών, μέσα από την επεξεργασία τόσο των«προφανών» συστατικών της όσο και των φαινομενικά δευτερευουσών ιδεών, οιοποίες αν και δεν είναι το ίδιο εμφανείς αποδεικνύονται απαραίτητες και οργανικάδεμένες παράμετροι της εθνοπολιτισμικής εμπειρίας.
Inflation differentials in european monetary union
Authors: Φιλιππέλη Θωμαή
Published: August 2021

Η παρούσα διδακτορική διατριβή μελετάει και συμβάλλει στη βιβλιογραφία που αναφέρεται στα αίτια και τις συνέπειες των διαφορικών πληθωρισμών στην Ευρωπαϊκή Νομισματική Ένωση (ΟΝΕ). Στο πρώτο κεφάλαιο της διατριβής μελετούμε τα διαρθρωτικά χαρακτηριστικά του φαινομένου στην ευρωζώνη από το 1999 κι έπειτα. Επίσης γίνεται μία λεπτομερής επισκόπηση της δομής της νομισματικής ένωσης, των στρατηγικών της νομισματικής αρχής καθώς και των στόχων. Στο δεύτερο κεφάλαιο εκτιμώνται εμπειρικά τα αίτια των διαφορικών πληθωρισμών. Στο τρίτο κεφάλαιο, μελετάται το ερώτημα αν η πληθωριστική διαδικασία της Ελλάδας, της Πορτογαλίας, της Ιρλανδίας και της Ισπανίας – χώρες οι οποίες μετά την υιοθέτηση του ευρώ είχανε ρυθμούς πληθωρισμού πάνω από το σταθμισμένο μέσο όρο της ένωσης – έχει διαφορετικές χρονολογικές ιδιότητες από το μέσο όρο της ΟΝΕ και διερευνάται ποιες μπορεί να είναι οι επιπτώσεις στην ίδια την ένωση καθώς και στις πολιτικές που ακολουθούνται από τις εθνικές κυβερνήσεις των κρατών-μελών. Στο επόμενο κεφάλαιο μελετάμε ποιες είναι οι συνέπειες σε μια νομισματική ένωση όπου συνυπάρχουν πολλές διαφορετικές δημοσιονομικές αρχές. Ιδιαίτερη αναφορά γίνεται στην εμπειρική επαλήθευση της Δημοσιονομικής Θεωρίας του Επιπέδου Τιμών (Fiscal Theory of Price Level) για την περίπτωση της ΟΝΕ. Στο πέμπτο κεφάλαιο χρησιμοποιώντας ένα Δυναμικό Στοχαστικό Υπόδειγμα Γενικής Ισορροπίας (Dynamic Stochastic General Equilibrium Model) με δημοσιονομική αρχή προσπαθούμε να δούμε ποιες είναι οι επιπτώσεις των δημοσιονομικών διαταραχών, ανάμεσα σε άλλα, στους διαφορικούς πληθωρισμούς μιας μικρής ανοιχτής οικονομίας στα πλαίσια μίας νομισματικής ένωσης. Στο τελευταίο κεφάλαιο γίνεται μία σύντομη επισκόπηση των αποτελεσμάτων της διατριβής και δίδονται κάποια γενικά συμπεράσματα.
Ανάπτυξη ταχέος αναλυτικού πρωτοκόλλου για τον προσδιορισμό ευρέος φάσματος οργανικών μικρορρύπων σε υγρά απόβλητα και νερά
Authors: Αντωνίου Χρυσούλα
Published: August 2021

Κατά τη διάρκεια της διδακτορικής διατριβής αναπτύχθηκαν ταχέα αναλυτικά πρωτόκολλα, στηριζόμενα σε τεχνικές μικροεκχύλισης στερεάς φάσης (Solid Phase Micro-Extraction, SPME), κατάλληλα για τον προσδιορισμό ευρέος φάσματος τοξικών μικρορρύπων. Για όλες τις μεθόδους που αναπτύχθηκαν μελετήθηκαν οι παράμετροι της εκχύλισης όπως ο τύπος της ίνας, η θερμοκρασία εκχύλισης, χρόνος εκχύλισης, ανάδευση, προσθήκη άλατος, ο όγκος δείγματος και ο χρόνος εκρόφησης, καθώς και τα ποιοτικά χαρακτηριστικά των μεθόδων. Μετά την ανάπτυξη των αναλυτικών πρωτοκόλλων, έγινε ο προσδιορισμός των ουσιών αυτών σε πραγματικά συστήματα επεξεργασίας υγρών αποβλήτων και σε φυσικά νερά που είναι αποδέκτες υγρών αποβλήτων. Αρχικά, αναπτύχθηκε μέθοδος Headspace SPME με αέρια χρωματογραφία με ανιχνευτή δέσμευσης ηλεκτρονίων για τον προσδιορισμό χλωριωμένων πτητικών οργανικών ενώσεων και εφαρμόστηκε για τον προσδιορισμό αυτών των ουσιών σε δείγματα πόσιμου νερού από το δίκτυο της πόλης των Χανίων (Κρήτη) και σε δείγματα από τη χλωριωμένη δευτεροβάθμια εκροή από τον βιολογικό καθαρισμό των Χανίων. Οι ουσίες που μελετήθηκαν ήταν: τριαλογονομεθάνια, αλογονομένα ακετονιτρίλια, τετραχλωροαιθυλένιο, χλωροπικρίνη, 1,1-διχλωρο-ακετόνη, 1,1,1-τριχλωρο-2-προπανόνη, τριχλωροαιθυλένιο και 1,2 διχλωροαιθάνιο. Επίσης, έγινε ανάπτυξη Headspace SPME μεθόδου με αέρια χρωματογραφία με ανιχνευτή φασματογράφο μάζας για τον προσδιορισμό των πτητικών και ημι-πτητικών ουσιών στα διάφορα στάδια επεξεργασίας των βιολογικών καθαρισμών. Οι ουσίες που μελετήθηκαν ήταν: μίγμα πτητικών αρωματικών ενώσεων (υποκατεστημένα βενζόλια, εξαχλωρο-1,3-βουταδιένιο, ναφθαλένιο, τετραχλωροαιθυλένιο, τολουόλιο, τριχλωροαιθυλένιο), μίγμα φαινολών (αλκυλ- και χλώρο- υποκατεστημένες φαινόλες), διμεθυλ-σουλφίδιο, διμεθυλ-δισουλφίδιο και διθειάνθρακας). Τέλος, αναπτύχθηκε απευθείας (direct) SPME μέθοδος με αέρια χρωματογραφία και ανιχνευτή φασματογράφο μάζας για τον προσδιορισμό ενδοκρινικών διαταρακτών και φαρμακευτικών ουσιών σε εκροές βιολογικών καθαρισμών. Οι ουσίες που μελετήθηκαν ήταν: 2,4-διχλωρο φαινόλη, 2,3,4-τριχλωρο φαινόλη, galaxolide, tonalide, τρικλοζάν, οιστρόνη, 17-β-οιστραδιόλη, 17-αιθινυλ-οιστραδιόλη, clofibric acid και carbamazepine. Η μέθοδος εφαρμόστηκε σε δείγματα εισόδου, πρωτοβάθμιας εκροής και δευτεροβάθμιας εκροής από τον βιολογικό καθαρισμό των Χανίων, καθώς επίσης και σε δείγματα από την ΕΥΔΑΠ.
Πέρα από το καθιερωμένο κοσμολογικό πρότυπο
Authors: Μπρουζάκης Νικόλαος
Published: August 2021

Μελετάμε κοσμολογικά μοντέλα με πρόσθετες διαστάσεις, όπου το σύμπαν περιγράφεται ως υπερεπιφάνεια τεσσάρων διαστάσεων, στην οποία είναι εντοπισμένα τα πεδία της ύλης. Η μεμβράνη αυτή κινείται σε χώρο πέντε διαστάσεων, όπου και εκεί βρίσκονται πεδία ύλης. Η ενασχόληση με την κοσμολογία μεμβράνης ολοκληρώθηκε με τη μελέτη της κίνησης της μεμβράνης όταν η βαρύτητα στον κυρίως όγκο τροποποιείται από όρο Gauss-Bonnet, και στη μεμβράνη από όρο επαγόμενης βαρύτητας (induced gravity). Σε αυτό το πλαίσιο γίνονται κατανοητές οι συνθήκες εμβάπτισης της μεμβράνης, στον κυρίως όγκο των πέντε διαστάσεων και εξάγονται οι τροποποιημένες εξισώσεις της κοσμολογικής εξέλιξης της μεμβράνης. Στο δεύτερο μέρος της διατριβής αυτής μελετάμε αστροφυσικά αντικείμενα αποτελούμενα από σκοτεινή ύλη ή νετρίνα, θεωρώντας αλληλεπίδραση των συστατικών αυτών με το βαθμωτό πεδίο της Πεμπτουσίας. Αναπτύσσουμε φορμαλισμό βασισμένο στην προσέγγιση Thomas-Fermi, για τη μελέτη σφαιρικά συμμετρικών και στατικών δομών από σκοτεινή ύλη που αλληλεπιδρά με το πεδίο της πεμπτουσίας. Στο πλαίσιο αυτό μελετάμε τη δομή της σκοτεινή ύλης στην άλω των γαλαξιών. Ακόμα μελετάμε λύσεις, οι οποίες περιγράφουν πυκνά αντικείμενα μηδενικής θερμοκρασίας τα οποία αποτελούνται από σκοτεινή ύλη. Τέλος μελετάμε στατικές λύσεις αποτελούμενες από νετρίνα τα οποία αλληλεπιδρούν με το πεδίο της πεμπτουσίας. Μια τέτοια αλληλεπίδραση χρησιμοποιείται σε κοσμολογικά μοντέλα που συνδέουν την πυκνότητα της σκοτεινής ενέργειας με την μάζα των νετρίνων.
Περί της γεωμετρίας του χώρου των Quasi-Fuchsian παραμορφώσεων μιας υπερβολικής επιφάνειας
Authors: Πλατής Ιωάννης
Published: August 2021

Μελετάται η γεωμετρία του χώρου των Quasi-fuchsian παραμορφώσεων QF(S) μιας επιφάνειας S. Η διατριβή χωρίζεται σε δύο μέρη. Στο πρώτο μέρος εξετάζεται η μιγαδική συμπλεκτική γεωμετρία του QF(S). Χρησιμοποιώντας παλαιότερα αποτελέσματα του Χ. Κουρουνιώτη αποδεικνύεται ότι μια μιγαδική συμπλεκτική μορφή Ω ορίζεται στο QF(S) και ότι εκφράζεται σε κάθε σημείο μέσω της υπερβολικής γεωμετρίας της υποκείμενης 3-πολλαπλότητας. Στο δεύτερο μέρος της διατριβής εξετάζεται η Hyperkuhler δομή του QF(S) όπως αυτή προκύπτει από το Weil-Peterson εσωτερικό γινόμενο και ένα νέο μιγαδικό τελεστή που εισάγεται για τον QF(S). Εν τέλει αποδεικνύεται η σχέση της Hyperkuhler δομής με την Ω.
Η εικόνα του άνδρα πολιτικού στον ελληνικό τύπο κατά την χρονική περίοδο 1989-2000
Authors: Κοτζαϊβάζογλου Ιορδάνης
Published: August 2021

Η διατριβή αναφέρεται στην εικόνα των υποψήφιων βουλευτών της Α' εκλογικής περιφέρειας Θεσσαλονίκης στον τοπικό και αθηναϊκό τύπο κατά τη χρονική περίοδο 1989-2000. Μελετώνται η συχνότητα και ο τρόπος προβολής των υποψηφίων και γίνεται σύγκριση μεταξύ των εκλεγμένων υποψηφίων. Διαπιστώνονται σημαντικές αλλαγές στην εξεταζόμενη περίοδο, διαφορές στη συχνότητα και στον τρόπο προβολής υπέρ τοπικών και αθηναϊκών εφημερίδων. Επίσης εξετάζονται η διαχρονική εξέλιξη των διαφημιστικών καταχωρήσεων των υποψηφίων στις εφημερίδες, καθώς και οι αξίες και τα πρότυπα που κυριάρχησαν στις καταχωρήσεις αυτές. Ως μεθοδολογία και η σημειολογική ανάλυση.
Οικονομικά συγκροτήματα και μέσα μαζικής επικοινωνίας
Authors: Λυμπεροπούλου Σουλτάνα
Published: August 2021

Οι αξίες της Δημοκρατίας που ενδεχόμενα απειλούνται από την «υπερβάλλουσα» δύναμη που αποκτά μια επιχείρηση ΜΜΕ, κυρίως όταν αυτή αποκτά «δεσπόζουσα θέση» στην αγορά και θίγεται ο ελεύθερος ανταγωνισμός, είναι οι αξίες του πλουραλισμού και της πολυφωνίας. Η τηλεόραση με τη δύναμη της εικόνας και την ευρεία απήχησή της στο κοινό έχει καταστεί ουσιαστικά η κύρια «δημόσια σφαίρα», το κύριο μαζικό πεδίο δημόσιου διαλόγου. Η ιδιωτική τηλεόραση αντανακλά τα συμφέροντα εκείνων που τη χρηματοδοτούν. Η δημόσια τηλεόραση οφείλει να λειτουργεί με σκοπό την εξυπηρέτηση του δημοσίου συμφέροντος και την ενίσχυση της Δημοκρατίας. Αντικείμενο της διατριβής είναι η ανάλυση της δομής της τηλεοπτικής αγοράς στην Ελλάδα και η ανάπτυξη Υποδειγμάτων Μέτρησης της Δεσπόζουσας Θέσης των τηλεοπτικών σταθμών. Σκοπός της διατριβής είναι η εξέταση του κατά πόσο η δομή της αγοράς και η ύπαρξη δεσπόζουσας θέσης ιδιωτικών τηλεοπτικών σταθμών επηρεάζουν τον πλουραλισμό και την πολυφωνία και κατ’ επέκταση τα θεμέλια κάθε δημοκρατικής κοινωνίας. Τα ερευνητικά ερωτήματα σχετικά με τη δομή της αγοράς και την ύπαρξη δεσπόζουσας θέσης εξετάστηκαν με τη χρήση ποσοτικών μεθόδων ανάλυσης της δομής της αγοράς των τηλεοπτικών σταθμών καθώς και υποδειγμάτων μέτρησης της δεσπόζουσας θέσης τους στην αγορά. Οι βασικές μεταβλητές που χρησιμοποιήθηκαν κατά την ανάπτυξη των υποδειγμάτων μέτρησης της δεσπόζουσας θέσης είναι τα μερίδια τηλεθέασης, τα μερίδια διαφημιστικών εσόδων και τα μερίδια συμμετοχής των ιδιωτικών τηλεοπτικών σταθμών στο σύνολο των ιδίων κεφαλαίων του κλάδου. Τα κύρια ευρήματα της εμπειρικής έρευνας έδειξαν ότι: α) υπάρχει υψηλή θετική συσχέτιση μεταξύ τηλεθέασης και διαφημιστικών εσόδων, β) η υψηλή τηλεθέαση πριμοδοτεί τα διαφημιστικά έσοδα σε αντίθεση με την περίπτωση χαμηλής τηλεθέασης γ) το μερίδιο τηλεθέασης πριμοδοτεί το μερίδιο διαφημιστικών εσόδων μόνο των ιδιωτικών τηλεοπτικών σταθμών και όχι των δημόσιων, δ) η δομή της Ελληνικής τηλεοπτικής αγοράς με κριτήριο τα διαφημιστικά έσοδα είναι έντονα ολιγοπωλιακή, ενώ με κριτήριο τα μερίδια τηλεθέασης παρουσιάζει μέτρια συγκέντρωση και ε) η προτεινόμενη μεθοδολογία μέτρησης της δεσπόζουσας θέσης των τηλεοπτικών σταθμών με τη χρήση ιστορικών στοιχείων των ιδιωτικών τηλεοπτικών σταθμών δείχνει να λειτουργεί με επιτυχία. Τα συμπεράσματα της παρούσας διατριβής δείχνουν ότι η Ελληνική τηλεοπτική αγορά έχει χαρακτηριστικά ολιγοπωλίου και συγκεκριμένοι τηλεοπτικοί σταθμοί κατέχουν δεσπόζουσα θέση. Επιπλέον, η εισαγωγή της ψηφιακής τηλεόρασης προσφέρει σημαντική ευκαιρία στην Κοινωνία των Πολιτών και τη Δημοκρατία για την εδραίωση της πολυφωνίας, του πλουραλισμού και της πολυμέρειας καθώς και πεδίο για μελλοντική έρευνα.
Επίδραση της ερβαρτιανής παιδαγωγικής και των εκπροσώπων της στη διαμόρφωση των παιδαγωγικών ρευμάτων και της εκπαιδευτικής πολιτικής στην ελληνική εκπαίδευση κατά την περίοδο 1877-1909
Authors: Βελισσάριος Ανδρέας
Published: August 2021

Η μελέτη αυτή αφορά στην επίδραση που άσκησε η ερβαρτιανή «σχολή» στην εξέλιξη της παιδαγωγικής σκέψης στην Ελλάδα. Η μελέτη μας καλύπτει χρονολογικά την περίοδο από το 1877 ως το 1909.
Το διαζύγιο στο ελληνόγλωσσο νεανικό μυθιστόρημα της περιόδου 1970-2003
Authors: Γιαννιώτα-Μπουγά Αναστασία
Published: August 2021

Την παρούσα διδακτορική διατριβή ερευνάται το πρόβλημα του διαζυγίου, όπως αυτό αποτυπώνεται στα ελληνόγλωσσα (ελληνικά και ξένα, μεταφρασμένα) νεανικά μυθιστορήματα της περιόδου 1970-2003,κατά την οποία η παιδική λογοτεχνία παρουσιάζει διεθνώς μια εντυπωσιακή άνθηση. Σκοπός της έρευνας είναι να καταγράψει τις σχετικές με το διαζύγιο αντιλήψεις, που αποτυπώνονται στα επίμαχα μυθιστορήματα. Επιμέρους στόχοι της έρευνας είναι: α) Να διαπιστωθεί αν τα υπό μελέτη λογοτεχνικά κείμενα παρέχουν μια πλήρη εικόνα του σύνθετου προβλήματος του διαζυγίου ή, αντίθετα, υπεραπλουστεύουν το θέμα δημιουργώντας έτσι στον έφηβο αναγνώστη παραπλανητικές εντυπώσεις. β) Να εκτιμήσει τη συμβολή τους στην ηθική καλλιέργεια των αναγνωστών. γ) Να μελετήσει τη λογοτεχνική φυσιογνωμία των κειμένων (γλώσσα, ύφος, αφηγηματικές τεχνικές κλπ.) και την (ενδεχόμενη) ικανότητά τους να συγκινήσουν αισθητικά τον αναγνώστη. Το δείγμα, στο οποίο κατέληξε η συγγραφέας της διατριβής, έπειτα από ανάγνωση περισσότερων από 130 μυθιστορημάτων, αποτελείται από 40 μυθιστορήματα, τα οποία επεξεργάστηκε με τη μέθοδο ανάλυσης περιεχομένου και μορφής. Το κύριο σώμα της διατριβής περιλαμβάνει πέντε μέρη: 1) Συνοπτική εξέταση του γάμου και του διαζυγίου από κοινωνιολογική και ψυχολογική άποψη. 2) Ο γάμος και το διαζύγιο στα μυθιστορήματα του δείγματος.3) Οι συνέπειες του διαζυγίου στα παιδιά. 4) Λογοτεχνική εξέταση των έργων του δείγματος. 5) Η ιδεολογία των έργων του δείγματος. Σε πολλά σημεία της διατριβής-ιδιαίτερα στο δεύτερο και τρίτο μέρος-ανατρέπονται στερεότυπα και αναιρούνται ευρέως διαδεδομένες απόψεις, όπως πχ. ότι το διαζύγιο έχει πάντoτε ολέθρια αποτελέσματα στον ψυχισμό των παιδιών της οικογένειας. Οι συγγραφείς των μυθιστορημάτων-που αντλούν τις εμπνεύσεις τους από τη ζωή-παρουσιάζουν περιπτώσεις όπου το διαζύγιο, υπό ορισμένες προϋποθέσεις, αποτελεί αφορμή για αυτονόμηση και ωρίμανση των παιδιών, πράγμα που επιβεβαιώνεται και από τις έρευνες των ψυχολόγων και των κοινωνιολόγων. Ρηξικέλευθη είναι και η θέση των συγγραφέων ότι ο δυστυχισμένος γάμος, που για διάφορους λόγους συντηρείται, έχει συχνά καταστρεπτικότερα αποτελέσματα στα παιδιά απ’ ότι ένα διαζύγιο. Τα έργα που μελετήθηκαν είναι στο σύνολό τους αισθητικώς άρτια και ικανά να συγκινήσουν τους νεαρούς αναγνώστες. Παρά το ότι παρουσιάζουν θλιβερές όψεις της ζωής, είναι τελικά αισιόδοξα και σε καμιά περίπτωση δεν απελπίζουν τον αναγνώστη
Ανάπτυξη μεθοδολογίας πρότυπων γεωτεχνικών ερευνών με συνδυασμό γεωλογικών, γεωφυσικών, γεωτρητικών και εργαστηριακών δεδομένων
Authors: Κωλέττας Παναγιώτης
Published: August 2021

Είναι γνωστό ότι ο γεωτεχνικός χαρακτηρισμός εδαφών και πετρωμάτων είναι μια πολύ σύνθετη διαδικασία η οποία στηρίζεται σε πλήθος πληροφοριών που αναδύονται από καταστροφικές και μη καταστροφικές δοκιμές στην περιοχή μελέτης και το εργαστήριο. Στα πλαίσια της παρούσας έρευνας αναλύθηκαν μέσω φασματικής επεξεργασίας, τόσο τα λαμβανόμενα σεισμικά σήματα που διήλθαν μέσω ασβεστολιθικού σχηματισμού ευρισκόμενου εντός του γηπεδικού χώρου της πολυτεχνειούπολης Χανίων όσο και σήματα υπερήχων τα οποία διήλθαν μέσω εργαστηριακών δοκιμίων διαφόρων τύπων πετρωμάτων στον χώρο του Εργαστηρίου Μηχανικής Πετρωμάτων του Τμήματος Μηχανικών Ορυκτών Πόρων του Πολυτεχνείου Κρήτης. Η επεξεργασία και αξιολόγηση των φασμάτων των λαμβανομένων σημάτων (σεισμικών και υπερήχων), πραγματοποιήθηκε με την εφαρμογή τόσο των μετασχηματισμών Fοurier (NFFT και Lomb Periodogram) όσο και των μετασχηματισμών Wavelets σε μη ισοδύναμα και άνισα χρονικά διαστήματα. Από την επεξεργασία αυτή διαπιστώθηκε ότι όσον αφορά στις επί τόπου δοκιμές φαίνεται να υπάρχει συσχέτιση μεταξύ κάποιων φυσικών χαρακτηριστικών του πετρώματος και της μέσης σταθμισμένης συχνότητας των λαμβανομένων σημάτων. Επίσης σε σχέση με τα εργαστηριακές δοκιμές εμφανίζεται συσχέτιση μεταξύ της μέσης ταχύτητας διάδοσης των σημάτων αυτών και της μέσης αντοχής σε μονοαξονική θλίψη του κάθε δοκιμίου, με το είδος του πετρώματοςμέσω του οποίου διήλθε το εξεταζόμενο σήμα. Ως αποτέλεσμα της μελέτης αυτής προέκυψε μία καινοτόμος μεθοδολογία μη καταστροφικών δοκιμών με την χρήση φασματικής ανάλυσης σημάτων που οδηγεί στην ονομαζόμενη «φασματική υπογραφή» του κάθε τύπου πετρώματος.
Πειραματική διερεύνηση φωνολογικών παραγόντων της ελληνικής γλώσσας στη δυσλεξία
Authors: Παντελή Μαρία
Published: August 2021

Η εξελικτική δυσλεξία είναι μια ειδική μαθησιακή δυσκολία στην κατάκτηση του γραπτού λόγου που δεν σχετίζεται με χαμηλό νοητικό δυναμικό, ελλιπείς εκπαιδευτικές ευκαιρίες ή κάποιο εμφανές αισθητηριακό ή νευρολογικό πρόβλημα. Σύμφωνα με την «υπόθεση των φωνολογικών αναπαραστάσεων», που έχει υποστηριχθεί από δεδομένα στην αγγλική γλώσσα, τα άτομα με δυσλεξία παρουσιάζουν δυσκολία στην επαρκή αποθήκευση και ανάσυρση ακολουθιών ήχων που απαρτίζουν λέξεις, δηλαδή στη διαμόρφωση επαρκών «φωνολογικών αναπαραστάσεων». Στην παρούσα εργασία εξετάστηκε συστηματικά η παραπάνω υπόθεση. Δύο ομάδες 25 (επιλεγμένων από την κοινή τάξη) και 20 (με επίσημη διάγνωση από το ΚΕΔΔΥ) δυσλεξικών μαθητών εξετάστηκαν παράλληλα με δύο ομάδες ελεγχου: η πρώτη ίδιας χρονολογικής ηλικίας και καλής αναγνωστικής ικανότητας και η δεύτερη μικρότερης χρονολογικής ηλικίας και ανάλογης αναγνωστικής ικανότητας με τους δυσλεξικούς. Διαπιστώθηκαν ήπιες δυσκολίες των δυσλεξικών αναφορικά με την ποιότητα των φωνολογικών τους αναπαραστάσεων, όπως αξιολογήθηκε από την ικανότητά τους στην κατονομασία εικόνων. Από την άλλη, οι συσχετίσεις της επίδοσής τους στην κατονομασία εικόνων με επιδόσεις σε δοκιμασίες επεξεργασίας εξερχόμενης και εισερχόμενης φωνολογικής πληροφορίας, αλλά και φωνολογικής επίγνωσης, βασισμένων μάλιστα στα ίδια στοιχεία του λεξικού με εκείνα που είχαν χρησιμοποιηθεί στη δοκιμασία κατονομασίας εικόνων, δεν ήταν σε όλες τις περιπτώσεις ιδιαίτερα ισχυρές. Πιθανοί αιτιολογικοί παράγοντες για τις δυσκολίες των δυσλεξικών μαθητών στο φωνολογικό επίπεδο διερευνήθηκαν τόσο σε γνωστικό όσο και σε αντιληπτικό επίπεδο. Σε γνωστικό επίπεδο, ο παράγοντας της «συχνότητας» της φωνολογικής αναπαράστασης φάνηκε να σχετίζεται ισχυρότερα με την ποιότητα των φωνολογικών αναπαραστάσεων όλων των μαθητών ανεξάρτητα από το επίπεδο αναγνωστικής ικανότητας, σε σχέση με τον παράγοντα του «αριθμού των συλλαβών». Τέλος, σε αντιληπτικό επίπεδο εξετάστηκαν δύο παράμετροι της ακουστικής αντίληψης ως πιθανοί αιτιολογικοί παράγοντες των δυσκολιών των δυσλεξικών στη φωνολογική επεξεργασία: α. η αντίληψη ταχύτατα παρουσιαζόμενων ακουστικών ερεθισμάτων (Tallal) και β. η αντίληψη του κέντρου του ακουστικού ερεθίσματος (p-center, Goswami). Τα αποτελέσματα δεν φαίνεται να υποστηρίζουν τις υποθέσεις για πιθανά ελλείμματα στις συγκεκριμένες παραμέτρους ακουστικής αντίληψης που εξετάστηκαν.
Specific issues in international trade and the environment
Authors: Αντωνίου Φάμπιο
Published: August 2021

Στο κεφάλαιο 1 της διατριβής επεκτείνουμε την υπάρχουσα θεωρία, επιτρέποντας στις επιχειρήσεις να επηρεάσουν τη μελλοντική περιβαλλοντική ρύθμιση. Έχουμε κατασκευάσει ένα μοντέλο της στρατηγικής περιβαλλοντικής πολιτικής με ενδογενή ρύθμιση στο πλαίσιο ενός διεθνούς δυοπωλίου. Οι επιχειρήσεις μπορούν να επηρεάσουν τη μελλοντική περιβαλλοντική ρύθμιση μέσω μακροπρόθεσμων επενδύσεων σε τεχνολογίες μείωσης των εκπομπών. Αποδεικνύουμε ότι όταν οι κυβερνήσεις χρησιμοποιούν την περιβαλλοντική πολιτική στρατηγικά, η ευημερία μειώνεται ενώ αυξάνεται η ρύπανση. Καταδεικνύουμε επίσης ότι όταν τα πρότυπα εκπομπών που χρησιμοποιούνται ως μέσο πολιτικής, αντί των φόρων εκπομπών, η ρύπανση, τα κέρδη και η ευημερία αύξάνονται. Τέλος, μπορούμε να πούμε ότι η ευελιξία στην περιβαλλοντική πολιτική είναι ανώτερη από άποψις κερδών και ευημερίας συγκριτικά με μια προηγούμενη δέσμευση σε ένα συγκεκριμένο πρότυπο εκπομπών. Το Κεφάλαιο 2 παρέχει μια ολοκληρωμένη θεωρία σχετικά με τη βέλτιστη επιλογή μέσου πολιτικής, τόσο σε καθεστώς βεβαιότητας όσο και αβεβαιότητας. Ως εκ τούτου, έχουμε κατασκευάσει ένα παρόμοιο μοντέλο με αυτό που παρουσιάζεται στο κεφάλαιο 1 με τη διαφορά ότι οι κυβερνήσεις δεσμεύονται με τις πολιτικές τους και, συνεπώς, το στάδιο των επενδύσεων εξαφανίζεται. Θα υποθέσουμε ότι οι κυβερνήσεις, σε αντίθεση με τις εξαγωγικές επιχειρήσεις, δεν είναι σε θέση να προβλέψουν τέλεια το πραγματικό επίπεδο της ζήτησης, το κόστος της μείωσης των εκπομπών και των ζημιών που προκαλούνται από τη ρύπανση. Σύμφωνα με οποιαδήποτε από αυτές τις καταστάσεις αβεβαιότητας, οι κυβερνήσεις, επιλέγουν ένα μέσο πολιτικής, είτε ένα πρότυπο εκπομπών ή έναν φόρο εκπομπών, προκειμένου να ρυθμίσουν την ρύπανση. Σε αντίθεση με την υπάρχουσα βιβλιογραφία, παρέχονται επαρκείς προϋποθέσεις υπό τις οποίες οι κυβερνήσεις επιλέγουν ως βέλτιστο ένα φόρο εκπομπών, αντί ενόςπροτύπου. Στο τελευταίο κεφάλαιο της διατριβής, Κεφάλαιο 3, προτείνουμε ένα εναλλακτικό σενάριο πολιτικής, όπου οι κυβερνήσεις επιτρέπουν στις επιχειρήσεις να εμπορεύονται άδειες σε ένα μοντέλο στρατηγικής περιβαλλοντικής πολιτικής. Έχουμε αποδείξει, μεταξύ άλλων, ότι χωρίς καμία διαπραγματευτική δύναμη στην αγορά των αδειών, οι κυβερνήσεις των χωρών εξαγωγής δεν έχουν κίνητρο να υπο-ρυθμίσου την ρύπανση, προκειμένου να γίνουν πιο ανταγωνιστικές. Η στρατηγική δράση αντιστρέφεται και οδηγεί σε ένα επίπεδο ευημερίας που είναι πιο κοντά στο συλλογικό βέλιστο και αυστηρά υψηλότερο συγκριτικά με το αντίστοιχο των μη εμπορεύσιμων περίπτωση αδειών. Όταν επιτρέπουμε την ύπαρξη διαπραγματευτικής ισχύος στην αγορά των αδειών, το κίνητρο για μειωμένη ρυθμίση της ρύπανσης επανεμφανίζεται, ανεξάρτητα από το εάν οι άδειες είναι εμπορεύσιμες ή όχι. Με εμπορεύσιμες άδειες, ωστόσο, το κίνητρο για την μειωμένη ρύθμιση είναι συγκριτικά ασθενέστερο σε σχέση με την περίπτωση των μη εμπορεύσιμων αδειών. Αυτό συνεπάγεται δυνητικά οφέλη για τις χώρες εξαγωγής καθώς το δίλημμα των φυλακισμένων έχει μετριαστεί.
Le temps chez Jean-Jacques Rousseau
Authors: Σιδηροπούλου Ουρανία
Published: August 2021

Ο Ζαν-Ζακ Ρουσσώ, μέσα από τα πολιτικά του έργα υπογραμμίζει τα στάδια μετάβασης από το ατομικό χρόνο του πρωτόγονου ανθρώπου στον συλλογικό χρόνο του ανθρώπου μέσα στην κοινωνία. Κατά τον συγγραφέα, η εξομοίωση των ιδεών και των συμπεριφορών διαμόρφωσε τον συμβατικό συλλογικό χρόνο σε χρόνο μεταβλητό, προτείνει λοιπόν την εξομοίωση των εθίμων με στόχο να θεσμοθετήσει τον συλλογικό χρόνο και να τον μετατρέψει έτσι σε πραγματικό. Μέσω της δημιουργικής του φαντασίας ενώνει το συλλογικό παρελθόν, παρόν και μέλλον : αναφερόμενος λοιπόν στον ημερολογιακό χρόνο συμπεραίνει ότι το αστικό δίκαιο είναι το μόνο υποκατάστατο του φυσικού νόμου. Αντίθετα, μέσα από την αυτοβιογραφία του ακολουθεί μία αντίστροφη διαδρομή, δεν ενδιαφέρεται για τον ημερολογιακό χρόνο αλλά για τον φυσικό χρόνο ο οποίος βιώνεται ταυτόχρονα με τον βιολογικό. Αποτυπώνει τα στάδια μετάβασης από τον συλλογικό χρόνο του κοινωνικού ανθρώπου- ο οποίος διασπάται ανάμεσα στον ατομικό του χρόνο και τον χρόνο των εξωτερικών κοινωνικών του επαφών-στον προσωπικό του χρόνο, μοναδικό υποκατάστατο ανάμεσα στον φυσικό και πλασματικό χρόνο. Η αποκατάσταση της ενότητας του ατομικού παρελθόντος, παρόντος και μέλλοντος και η επιθυμία του για την αιωνιότητα τον οδηγεί στην κατάργηση του χρόνου.
Η επίδραση της συναισθηματικής νοημοσύνης στην αποτελεσματική διοίκηση ανθρώπινων πόρων στο χώρο της εκπαίδευσης
Authors: Ιορδάνογλου Δήμητρα
Published: August 2021

Στόχος της διδακτορικής αυτής διατριβής είναι να ερευνήσει την επίδραση της συναισθηματικής νοημοσύνης των εκπαιδευτικών στην ηγετική συμπεριφορά, αφοσίωση και αποτελεσματικότητά στο έργο τους αλλά και στην ικανοποίηση που αποκομίζουν από αυτό. Η μεθοδολογία της έρευνας περιλάμβανε τη χρήση ερωτηματολογίων και συνεντεύξεων με εκπαιδευτικούς (n =332) και διευθυντές (n= 51) πρωτοβάθμιας και δευτεροβάθμιας εκπαίδευσης των νομών Αττικής και Πειραιά. Τα αποτελέσματα - με τη μέθοδο της ανάλυσης δομικών μοντέλων (SEM) - έδειξαν ότι η συναισθηματική νοημοσύνη έχει μία υψηλή άμεση θετική επίδραση τόσο στην ηγετική συμπεριφορά (beta=0,48, p < 0,01) όσο και στην αποτελεσματικότητα (beta=0,43, p < 0,01) των εκπαιδευτικών, εξηγώντας ένα αρκετό υψηλό ποσοστό διακύμανσης. Ειδικά για τους διευθυντές φάνηκε ότι η συναισθηματική νοημοσύνη έχει μία υψηλή έμμεση θετική επίδραση στην αποτελεσματικότητα μέσω των ηγετικής τους συμπεριφοράς. Τα αποτελέσματα της παρούσας διατριβής θα μπορούσαν να αξιοποιηθούν πρακτικά για την αποτελεσματικότερη Διοίκηση Ανθρωπίνων Πόρων στο χώρο της εκπαίδευσης. Συγκεκριμένα θα μπορούσαν να συμπεριληφθούν οι παράμετροι της συναισθηματικής νοημοσύνης και της ηγεσίας, στην επιλογή, εκπαίδευση και αξιολόγηση των εκπαιδευτικών και διευθυντών των σχολείων της χώρας μας.
Η γυάλινη οροφή στο χώρο των επιχειρήσεων υπό το πρίσμα της θεσμικής θεωρίας
Authors: Ραφαηλίδου Μυροφόρα
Published: August 2021

Η διδακτορική διατριβή είχε στόχο να εστιάσει στο κενό των ερευνητικών μελετών σχετικά με τη Γυάλινη Οροφή στην Ελλάδα αξιοποιώντας τη Θεσμική Θεωρία σαν ερμηνευτικό πλαίσιο του φαινομένου. Πιο συγκεκριμένα, στόχοι της διατριβής ήταν η διερεύνηση των διαφορών του εύρους της Γυάλινης Οροφής σε διαφορετικές κατηγορίες οργανισμών, τα αίτια που την προκαλούν, το πώς η ιδιαίτερη «θεσμική ταυτότητα» των οργανισμών επηρεάζει ή όχι τους μηχανισμούς δημιουργίας φαινομένων ανισότητας μεταξύ γυναικών και ανδρών εργαζομένων όπως αυτό της Γυάλινης Οροφής και του μισθολογικού χάσματος και με ποιο τρόπο. Παράλληλα, ενοποιεί τις μέχρι σήμερα επιμέρους διαφορετικές ερμηνείες του φαινομένου της Γυάλινης Οροφής υπό το πρίσμα της θεσμικής θεωρίας. Μερικά από τα βασικά ερωτήματα που απαντά παρούσα διατριβή είναι: α) Πώς η οργανωσιακή κουλτούρα της επιχείρησης επηρεάζει το εύρος της Γυάλινης Οροφής και της επαγγελματικής εξέλιξης των ανδρών και των γυναικών εργαζομένων; β) Η ύπαρξη διαφορών σε ατομικό επίπεδο μεταξύ ανδρών και γυναικών εργαζομένων ως προς διαστάσεις όπως το διοικητικό στυλ, οι ηγετικές φιλοδοξίες και η αντιλαμβανόμενη επαγγελματική ενθάρρυνση και το αν οι διαφορές αυτές επηρεάζουν την επαγγελματική τους εξέλιξη. γ) Διαφορές στην εργασιακή ικανοποίηση ανδρών και των γυναικών εργαζόμενων και ο ρόλος της επαγγελματικής ανέλιξης. δ) Διαφορές στην αντιλαμβανόμενη ισορροπία (ή ανισορροπία) επαγγελματικής και προσωπικής ζωής μεταξύ ανδρών και γυναικών εργαζομένων και σύνδεση αυτής με τον ρυθμό επαγγελματικής εξέλιξης. ε) Συσχετισμός των εμποδίων επαγγελματικής ανέλιξης των γυναικών εργαζομένων με την κουλτούρα των επιχειρήσεων σε επίπεδο στενού εργασιακού περιβάλλοντος και σε οργανωσιακό επίπεδο.στ) Αποτελεσματικότητα των πρακτικών διαχείρισης της ισότητας που εφαρμόζονται στις ελληνικές επιχειρήσεις και κατά πόσο συνεισφέρουν ή όχι στον περιορισμό των φαινομένων ανισότητας μεταξύ εργαζομένων των δύο φύλων. Για να δοθούν απαντήσεις σε αυτά τα κρίσιμα ερωτήματα, εκτός από την σε βάθος επισκόπηση της διεθνούς και εγχώριας βιβλιογραφίας και αρθρογραφίας, χρησιμοποιήθηκαν πλούσια πρωτογενή ποσοτικά και ποιοτικά στοιχεία που προήλθαν: α) από συμπλήρωση ερωτηματολογίων από στελέχη επιχειρήσεων και οργανισμών και από επικεφαλής τμημάτων ΔΑΔ, β) από συνεντεύξεις με άνδρες και γυναίκες στελέχη με μεγάλη εργασιακή εμπειρία. Τα δεδομένα αυτά αξιοποιήθηκαν με τελικό στόχο την ανάπτυξη μοντέλων δομικών εξισώσεων αλλά και ιεραρχικών γραμμικών μοντέλων.
Stakeholder perception of quality in higher education and its links with societal culture
Authors: Ντέλιου Κλεοπάτρα
Published: August 2021

This dissertation seeks to find out more about the relationship between national culture and Service Quality, and its practical implications for Higher Education. The main direction of this research was to investigate the dynamic nature of quality and the different “stakes” of University stakeholders (students, academic and administrative staff, employers) meaning the key quality indicators of each stakeholder category for Higher Education. Then it intended to examine the influence of national culture dimensions on these key quality determinants and develop areas for improvement for the Greek Higher Education system. The first objective is to capture the quality perceptions of the different stakeholder groups according to their role in the educational process. We need to find out the determinants of quality which they consider important and the reasons for which these attributes are important. We will also try to identify characteristic patterns for each stakeholder group. The second objective is to answer the question of whether the quality perception of University stakeholders is affected by Societal Culture dimensions. It is important whether some or all categories are affected by Societal Culture dimensions and whether there is congruence or difference in their cultural perceptions. The third objective is to propose one or more frameworks for managing quality based on specifis Service Quality and Societal Culture factors which seem to affect the different University stakeholder categories. The fourth objective is to recommend areas for quality improvement in Higher Education taking as a case the Athens University of Economics and Business. In order to achieve the above objectives, we formulated theory and literature-based assumptions regarding quality of services and societal perceptions and expectations of the above mentioned stakeholder groups which will inform the basis of our empirical study.
Ιδεολογική και αισθητική λειτουργία του θανάτου στη δραματουργία του Βασίλη Ζιώγα
Authors: Προύσαλη Ευανθία
Published: August 2021

Ο Βασίλης Ζιώγας είναι, αναμφισβήτητα, η πιο ιδιότυπη δραματουργική φωνή της μεταπολεμικής περιόδου. Σε μια εποχή που οι περισσότεροι θεατρικοί συγγραφείς ξοφλούσαν τα χρέη τους στο πρόσφατο μετεμφυλιακό παρελθόν, αποτύπωναν τον ανερχόμενο ελληνικό αστισμό, ακολουθούσαν, δειλά, τα σύγχρονα ευρωπαϊκά ρεύματα και προσπαθούσαν να χαράξουν τις νέες δραματουργικές συντεταγμένες, ο Βασίλης Ζιώγας, αποκόπηκε από τον ομφάλιο λώρο της μητρικής δραματογραφίας και καινοτόμησε σε πολλούς τομείς: κυρίως στη θεματολογία μύθο και στη γλώσσα. Επηρεασμένος από τον σουρρεαλισμό και το "θέατρο του παραλόγου", καινοτόμησε σε πολλούς τομείς: στη θεματική, στην πλοκή, στην τεχνική του, στο ύφος, στη γλώσσα. Ως ο κατεξοχήν μεταπολεμικός θανατοκεντρικός συγγραφέας, ο Ζιώγας μεταχειρίστηκε το φαινόμενο του θανάτου ποικιλοτρόπως. Η παρούσα διατριβή μελετά το φαινόμενο του θανάτου από ιδεολογική και αισθητική σκοπιά, καθώς και τις σημασιολογικές συνδηλώσεις που ο Ζιώγας του προσέδωσε. Μελετώνται, έτσι, οι καταστάσεις και οι πράξεις των δραματικών προσώπων, ώστε να προσεγγιστεί η ιδεολογία του Β. Ζιώγα, για το "κοσμικό" σχέδιο και για τον προορισμό του ανθρώπου στο σύμπαν. Κατά την ερμηνεία των θεατρικών του έργων ανιχνεύθηκαν στοιχεία από τη φιλοσοφία του Ηράκλειτου, του Σαρτρ και του Καμύ, στοιχεία από τις φιλοσοφικές θεωρίες του Ινδουϊσμού και του Βουδισμού. Επίσης, στοιχεία από την ψυχαναλυτική οπτική του Γιουνγκ, καθώς και αναφορές σε επιστημονικές θεωρίες, όπως αυτή της Κβαντομηχανικής και της Σχετικότητας. Επιπλέον, κατέστη σαφές ότι ο Β. Ζιώγας προσπάθησε να αφυπνίσει το κοινό του και να το κατευθύνει δυναμικά προς τον πνευματικό και κοινωνικό προβληματισμό.
Η ενσωμάτωση των μεταναστών στην Ελλάδα
Authors: Χαλιάπα Αναστασία
Published: August 2021

Η μεγάλη εισροή ομογενών και αλλογενών μεταναστών στην Ελλάδα από τα τέλη της δεκαετίας του ΄80 προκάλεσε ποικίλες αντιδράσεις και προβληματισμούς. Ένα από τα κύρια θέματα που προκύπτουν είναι η ενσωμάτωσή τους με ειδική περίπτωση εκείνη των μεταναστών της δεύτερης γενιάς. Σύμφωνα με τη διεθνή μεταναστευτική εμπειρία οι κοινωνίες υποδοχής μετασχηματίζονται από τη μαζική παρουσία των νεοεισερχομένων πληθυσμών ως προς τη δημογραφική τους σύνθεση και τις θεσμικές τους δομές. Αυτό όμως που καθορίζει τις μακροπρόθεσμες συνέπειες των μεταναστευτικών εισροών είναι κυρίως η διαδικασία ενσωμάτωσης των μεταναστών δεύτερης γενιάς και όχι τόσο των γονέων τους, που αποτελούν κατά κανόνα μια σχετικά ομοιογενή ομάδα με μεγάλη γεωγραφική και ενδοεπαγγελματική κινητικότητα. Πολλά από τα παιδιά των μεταναστών φοιτούν πλέον στα ελληνικά σχολεία και αρχίζουν να εισέρχονται στην αγορά εργασίας. Η εκπαιδευτική και εργασιακή τους ενσωμάτωση αποτελεί ένα από τα πλέον σύνθετα οικονομικά και κοινωνικά προβλήματα της ελληνικής κοινωνίας. Η πολλαπλότητα και ετερογένεια των οικονομικών, κοινωνικών και πολιτισμικών τους χαρακτηριστικών παράλληλα με τα προβλήματα που προκύπτουν από τις νέες εκπαιδευτικές ανάγκες (διαβίου εκπαίδευση και επιμόρφωση) και τις αλλαγές στην αγορά εργασίας (ευελιξία των μορφών απασχόλησης, υποαπασχόληση), καθιστούν την πολυπληθή πλέον δεύτερη γενιά σημαντικό παράγοντα προσδιορισμού της κοινωνικής συνοχής. Από την παρούσα έρευνα προκύπτει ότι η διαχείριση του σύνθετου φαινομένου της μετανάστευσης αντανακλά τις εκάστοτε πολιτικές των χωρών υποδοχής. Η ενσωμάτωση δε των μεταναστών στην κοινωνία υποδοχής που αποτελεί και το βασικό θέμα διερεύνησης αυτής της μελέτης, αφορά ένα σύνολο διαδικασιών οι οποίες διαφοροποιούνται όταν πρόκειται για τη δεύτερη γενιά μεταναστών. Ηγενιά αυτή βρίσκεται σε μια διαδικασία βαθμιαίας οικονομικής και κοινωνικής ενσωμάτωσης και η πρόοδός της εξαρτάται από πολλούς παράγοντες. Από την ανάλυση των σχετικών δεδομένων προκύπτουν συμπεράσματα που μας επιτρέπουν να γνωρίσουμε καλύτερα τους τρόπους ενσωμάτωσης των παιδιών των μεταναστών και να διαμορφώσουμε τις πρόσφορες πολιτικές.
Σχεδιασμός, ανάπτυξη, εφαρμογή και αξιολόγηση ηλεκτρονικού εκπαιδευτικού (λογισμικού) υλικού μέσω Η/Υ
Authors: Λούντζη Μαρία
Published: August 2021

Η παρούσα διδακτορική διατριβή αφορά στη διαδικασία ανάπτυξης, εφαρμογής και αξιολόγησης της εκπαιδευτικής λογισμικής εφαρμογής «Το σπίτι ως πηγή ρύπανσης». Το συγκεκριμένο εκπαιδευτικό λογισμικό σχεδιάστηκε για την υποστήριξη της διδασκαλίας περιβαλλοντικών θεμάτων, εμπλουτίζοντας παράλληλα το παιδαγωγικό υλικό που χρησιμοποιείται στο πλαίσιο της διεξαγωγής προγραμμάτων Περιβαλλοντικής Εκπαίδευσης. Ως εκπαιδευτικό λογισμικό υλικό, στοχεύει στην αλληλεπιδραστική σχέση μεταξύ του χρήστη και του εργαλείου, ώστε το υποκείμενο να λαμβάνει μέρος σε μια διαδικασία αλληλεπίδρασης, η οποία παροτρύνει στην ενεργό συμμετοχή του κατά τη διδακτική πράξη. Το εκπαιδευτικό λογισμικό υλοποιήθηκε με το πρόγραμμα Dreamweaver MX καθώς και με χρήση pure HTML Script Language. Η θεματολογία του εκπαιδευτικού λογισμικού διαρθρώνεται σε πέντε βασικές ενότητες, Νερό, Ενέργεια, Ατμοσφαιρική Ρύπανση, Απορρίμματα και Βιοποικιλότητα, ενώ η κάθε ενότητα του εκπαιδευτικού λογισμικού περιλαμβάνει θεωρητική προσέγγιση, εκπαιδευτικά παιχνίδια - φύλλα εργασίας και βιβλιογραφική ανασκόπηση. Βασικός σκοπός της έρευνας είναι η εμπεριστατωμένη εξέταση της επίδρασης του λογισμικού στην ποιοτική βελτίωση της διδασκαλίας των περιβαλλοντικών θεμάτων που εμπεριέχονται σε αυτό. Το εκπαιδευτικό λογισμικό εφαρμόστηκε σε μαθητές της Β’ και Γ’ τάξης Γυμνασίου ενώ αξιολογήθηκε από εκπαιδευτικούς μέσω της συμπλήρωσης ανώνυμων ερωτηματολογίων. Τα αποτελέσματα της έρευνας έδειξαν ότι οι μαθητές και οι εκπαιδευτικοί ήταν θετικοί όσον αφορά στην υπολογιστική υποστήριξη της διδακτικής πράξης της Π.Ε. μέσω του συγκεκριμένου λογισμικού και ικανοποιημένοι από το περιεχόμενο, τα παιδαγωγικά και τεχνικά χαρακτηριστικά του.
Μεταφυσικές προκείμενες μιας οικοκεντρικής θεώρησης στον νεοπλατωνικό Πρόκλο
Authors: Χονδρομάρας Αθανάσιος
Published: August 2021

Η παρούσα μελέτη εδράζεται κυρίως σε σχόλια του Πρόκλου μέσα από την εκτενή πραγματεία του Εις τον Τίμαιον Πλάτωνος όπου διαπιστώνουμε ότι ως εν ταυτώ επιστήμων και μεταφυσικός προσεγγίζει το φυσικό περιβάλλον με βάση ένα παράδειγμα τελολογικό, θείων προδιαγραφών σύμφωνα με το οποίο εντοπίζει στις διαδικασίες του μία προϊούσα βελτιωτική εξέλιξη, η οποία θα το οδηγήσει μέσα από αυστηρές κανονικότητες στην ολοκλήρωσή του. Είναι μάλιστα χαρακτηριστικό το ότι, με το να αποδίδει στο κοσμικό σύμπαν και προσωπικά ιδιώματα, το παρουσιάζει να αρθρώνεται στην εξέλιξή του με ορμικά, βουλητικά και έλλογα στοιχεία. Παρουσιάζει δηλαδή ένα σύμπαν να αφομοιώνει βαθμιαία το σύνολο των θείων χορηγιών και να πορεύεται με συνειδητό τρόπο στην πραγμάτωση των δυνατοτήτων που άνωθεν έχει λάβει. Παρ’ όλο που ο Πρόκλος επιμένει ιδιαίτερα στο να χρησιμοποιεί τα μαθηματικά και την φυσική επιστήμη, οι τελικές εκτιμήσεις του σε κάθε περίπτωση είναι θεολογικές, με ισχυρή πάντως την στήριξη της φιλοσοφίας τόσο από πλευράς ιστορικής όσο και συστηματικής. Προβάλλει ένα σύμπαν το οποίο συνεχώς πορεύεται στο να εξομοιωθεί με το θείον και έτσι να υπερβεί τις όποιες ατέλειες έχει, οι οποίες περιορίζουν – έστω και όχι σε μόνιμη βάση - την ανταπόκρισή του στην πληρότητα. Από έναν τέτοιο σχεδιασμό απουσιάζουν το οιοδήποτε μοντέλο περιγραφής που στηρίζεται στην τυχαιότητα, η επιμονή στον εντοπισμό απόλυτα προβλέψιμων καταστάσεων μηχανιστικής μετάβασης από το προηγούμενο στο επόμενο και η αναζήτηση νόμων που έχουν αποκλειστικά και μόνον φυσικοεμπειρική εξήγηση και κινούνται στον ορίζοντα της τυπικής επαναληπτικότητας. Υπό τους ανωτέρω όρους, θα μπορούσαμε να υποστηρίξουμε ότι διατυπώνεται μία θεωρία του οικοκεντρισμού καθώς το φυσικό περιβάλλον αντιμετωπίζεται ως ολότητα οργανική, όπου αναγκαστικά αποκλείονται οι διορθωτικές παρεμβάσεις μιας τάξης ορισμένων όντων σε βάρος κάποιων άλλων αφού δεν αποδίδεται προτεραιότητα σε κυριαρχικού τύπου ιεραρχήσεις αλλά σ’ εκείνη την αμοιβαιότητα που διασώζει την ιδιαιτερότητα των συμβαλλομένων παραγόντων. Τα ανωτέρω, μάλιστα, συναρτώνται με μία επιμελημένη οριοθέτηση του ζητήματος περί των αξιών και των γενικότερων προϋποθέσεων που συστηματικά το διαμορφώνουν.